SKRIFTLIG FORESPØRGSEL E-1991/02

af Michael Gahler (PPE-DE), Christopher Heaton-Harris (PPE-DE),Neil Parish (PPE-DE), Lennart Sacrédeus (PPE-DE)og Charles Tannock (PPE-DE) til Kommissionen

(8. juli 2002)

Om: Gennemførelse af smarte sanktioner over for udvalgte medlemmer af Mugabe-styret

Kan Kommissionen redegøre for det præcise omfang af den indefrysning af aktiver og forbud mod indrejse, som Den Europæiske Union i februar i år har indført over for præsident Mugabes medarbejdere og deres familier? Forhindrer sanktionerne de nævnte medarbejderes familiemedlemmer i at besøge Den Europæiske Union eller følge uddannelsesforløb på uddannelsesinstitutioner i Den Europæiske Union?

Der har været rapporteringer om, at den zimbabwiske politikommissær deltog i et Interpol-møde i Lyon. Er disse rapporteringer korrekte, og i bekræftende fald, var tilladelsen til besøget givet på grund af, at den franske regering forinden havde indgået en international traktatforpligtelse, eller var den franske regerings beslutning baseret på vilkårlighed?

Der har også været rapporteringer om, at to ministre fra den zimbabwiske regering rejste til Det Forenede Kongerige i begyndelsen af maj. Er disse rapporteringer korrekte, og i bekræftende fald, var disse besøg i overensstemmelse med sanktionerne? Har Kommissionen kendskab til, at nogle medlemsstater har overtrådt sanktionerne?

Har Kommissionen haft drøftelser med den sydafrikanske regering om de fuldstændige følger for Sydafrika af en yderligere forværring af den zimbabwiske økonomi og de sandsynlige konsekvenser for Sydafrika, hvis landet ikke er i stand til at lægge pres på Robert Mugabe for at opgive magten og tillade, at en ny regering bringer de ødelæggende økonomiske og sociale politikker, der for øjeblikket føres af hans styre, til ophør?

Svar afgivet på Kommissionens vegne af Chris Patten

(22. august 2002)

I henhold til Rådets forordning (EF) nr. 310/2002 af 18. februar 2002 om visse restriktive foranstaltninger over for Zimbabwe(1) indefryses alle midler, andre finansielle aktiver eller økonomiske ressourcer, der tilhører de enkelte medlemmer af Zimbabwes regering eller fysiske eller juridiske personer, enheder eller organer, der har tilknytning til dem, og som er opført på listen i bilag I (i forordningen). Som revideret ved Kommissionens forordning (EF) nr. 1345/2002 af 24. juli 2002(2) indeholder bilag I kun navnene på specifikke medlemmer af Zimbabwes regering og visse embedsmænd samt Robert Mugabes hustru. Midler, andre finansielle aktiver eller økonomiske ressourcer, som tilhører ægtefæller eller børn af andre personer på listen, er ikke påvirket af forordningen.

Visumforbuddet er fastlagt i Rådets fælles holdning 2002/145/FUSP af 18. februar 2002 om restriktive foranstaltninger over for Zimbabwe, som ændret ved Rådets fælles holdning 2002/600/FUSP(3), og gennemføres derfor af medlemsstaterne.

Unionen har gennem forskellige henvendelser og især gennem dens trojkabesøg på højt niveau i Sydafrika den 21. maj 2002 diskuteret de samlede konsekvenser for det sydlige Afrika af den aktuelle mangel på stabilitet og af en yderligere forværring af Zimbabwes økonomi med hensyn til investeringsflugt, flygtninge og andre følger. Unionen har gentaget sin vilje til at støtte den dialog mellem parterne, der er fremmet af Sydafrika og Nigeria, og til at støtte befolkningen og en jordreformproces under ordnede forhold, således som det fremgår af de endelige konklusioner fra mødet i Rådet (almindelige anliggender) i juni 2002.

(1) EFT L 50 af 21.2.2002.

(2) Kommissionens forordning (EF) nr. 1345/2002 af 24. juli 2002 om anden ændring af Rådets forordning (EF) nr. 310/2002, EFT L 196 af 25.7.2002.

(3) EFT L 195 af 24.7.2002.